Dôvodová správa

A. Všeobecná časť

	Zákon č. 42/1994 Z.z. o civilnej ochrane obyvateľstva vymedzuje úlohy civilnej ochrany a pôsobnosti  orgánov štátnej správy a ostatných štátnych orgánov, pôsobnosť obcí, ako aj práva a povinnosti právnických osôb, fyzických osôb a ostatných  účastníkov  civilnej ochrany. Z dôvodu zmien súvisiacich právnych predpisov, ako aj z poznatkov pri aplikácii zákona o civilnej ochrane obyvateľstva je potrebné pristúpiť k novelizácii tohto zákona.
	Novela zákona reaguje na transformáciu vojenských záchranných útvarov a ich začlenenie k Hasičskému záchrannému zboru. Návrh zákona nanovo upravuje niektoré pojmy, zosúľaďuje ustanovenia zákona s predpismi prijatými po jeho účinnosti a upravuje niektoré ustanovenia, ktoré sa týkajú pôsobnosti orgánov štátnej správy a povinností právnických osôb a fyzických osôb v oblasti civilnej ochrany. 	

	Navrhovaná novela zákona nebude mať dopad na verejné rozpočty, neprináša nárok  na pracovné sily a nemá vplyv na zamestnanosť a tvorbu pracovných miest, ani na životné prostredie.
	Návrh zákona je v súlade s Ústavou Slovenskej republiky, jej zákonmi i medzinárodnými zmluvami, ktorými je Slovenská republika viazaná. Súlad s právom Európskych spoločenstiev a Európskej únie sa uvádza v doložke zlučiteľnosti.

DOLOŽKA ZLUČITEĽNOSTI
návrhu zákona 
s právom Európskych spoločenstiev a právom Európskej únie

1.	Navrhovateľ právneho predpisu:  Vláda Slovenskej republiky

2.	Názov návrhu právneho predpisu: Zákon, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii:
Problematika  návrhu zákona nepatrí medzi priority  aproximácie práva podľa pozičných dokumentov uvedených v bode 3 písm. a) a b) prílohy č. 1 k Legislatívnym pravidlám vlády Slovenskej republiky.
	Návrh zákona je úlohou zahrnutou do Plánu legislatívnych úloh vlády Slovenskej republiky na rok 2005. 

4.	Problematika návrhu zákona:
b) nie je upravená v práve Európskych spoločenstiev
d) nie je upravená v práve Európskej únie
5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:
bezpredmetné

6.	Gestor: bezpredmetné

7.	Účasť expertov pri príprave návrhu právneho predpisu a ich stanovisko k  zlučiteľnosti návrhu právneho predpisu s právom Európskych spoločenstiev a právom Európskej únie:
bezpredmetné.

B. Osobitná časť

K bodu 1
Navrhovaná úprava vložením slov „na záchranu života, zdravia a majetku“                      a „nevyhnutné na zamedzenie šírenia“ spresňuje vymedzenie pojmu mimoriadna situácia, ktorá v pôvodnom znení upravovala vykonávanie opatrení na znižovanie rizík ohrozenia alebo postupy a činnosti na odstránenie následkov mimoriadnej udalosti. Ide o doplnenie opatrení, ktoré sú zamerané na záchranu života, zdravia a majetku. Zároveň sa bližšie vymedzuje vykonávanie týchto opatrení, ktoré sú nevyhnutné na zamedzenie šírenia mimoriadnej udalosti.

K bodu 2
	Ustanovenie tohto bodu  dopĺňa pojem mimoriadna udalosť o teroristický útok, pretože v prípade tejto udalosti je potrebné uskutočňovať opatrenia na úseku civilnej ochrany. 

K bodu 3
Na základe poznatkov získaných z  praktického vykonávania záchranných prác bolo overené, že pri vykonávaní záchranných prác sú vykonávané činnosti nielen na záchranu života, zdravia a majetku, ale  sa vykonávajú opatrenia na zamedzenie šírenia a pôsobenia  následkov mimoriadnej udalosti. Navrhovaná úprava pojmu záchranné práce presnejšie   vymedzuje vykonávané činnosti. 

K bodu 4
	Počas vyhlásenej mimoriadnej situácie sa vykonávajú opatrenia na záchranu života, zdravia a majetku, opatrenia na znižovanie rizík ohrozenia a vytvorenie podmienok na odstránenie následkov mimoriadnych udalostí. Vzhľadom na to, že samotné lokalizačné a likvidačné práce sa nevykonávajú  samostatne alebo v  kombinácii s inými, navrhuje sa tieto činnosti z pojmov vypustiť. V dôsledku vypustenia pojmov lokalizačné práce a likvidačné práce sa  upravuje číslovanie odsekov.
   
K bodu 5
	Upravuje sa pojmológia subjektov na ktoré sa vzťahuje tento zákon tak, že zákon nebude rozlišovať právnické osoby a právnické osoby podnikateľov, pretože sa im neukladajú rozdielne úlohy. 

K bodu 6
	Navrhovaná úprava reaguje na transformáciu vojenských záchranných útvarov a ich následnú delimitáciu k  Hasičskému a  záchrannému zboru. Zákon č. 129/2002 Z. z. o integrovanom záchrannom systéme v ustanoveniach  § 8 a  9 vymedzuje základné záchranné zložky a ostatné záchranné zložky, ktoré vykonávajú alebo môžu byť povolané na vykonávanie záchranných prác a zjednodušuje pomenovanie síl a prostriedkov. Týmto  návrhom  sa zrovnoprávňuje  použitie záchranárskych zložiek pri plnení úloh po vyhlásení mimoriadnej situácie.

K bodu 7
            Navrhovaná úprava reaguje na prijatie ÚZ č. 227/2002 Z.z. o bezpečnosti štátu v čase vojny, vojnového stavu, výnimočného stavu a núdzového stzavu  v znení ÚZ č. 113/2004 Z.z. a zákona č. 387/20020Z.z. o riadení štátu v krízových situáciách mimo času vojny a vojnového stavu a postup kedy sa mimoriadna situácia nevyhlasuje t.j. po vyhlásení výnimočného stavu a stavu núdze. Taktiež rieši postup keď je vyhlásená mimoriadna situácia a boli splnené podmienky na vyhlásenie výnimočného stavu a núdzového stavu..
    
K bodu 8
	Upravuje označenie pôvodného odkazu 1 a poznámky pod čiarou k odkazu 1 ako odkaz 1a v súlade s legislatívnymi pravidlami.	

K bodu 9
Ustanovenie nadväzuje na prijatie zákona č. 515/2003 Z. z. o krajských úradoch a obvodných úradoch a o zmene a doplnení niektorých zákonov, podľa ktorého je krajský úrad zapojený finančnými vzťahmi na rozpočet  Ministerstva vnútra Slovenskej republiky.

K bodu 10
	Vypustenie odseku 2 z § 5 reaguje na zákon č. 523/2004 Z.z. o rozpočtových pravidlách verejnej správy a zákon č. 291/2002 Z.z. o štátnej pokladnici v znení neskorších prepisov podľa ktorých sa výdavky rozpočtujú v rámci samostatného podprogramu a nie je nutné ich účelovo viazať tak ako bolo uvedené v odseku 2.

K bodu 11
	Vypúšťa sa legislatívna skratka „podnikateľ“, z dôvodu jej nadbytočnosti. 

K bodu 12
	Navrhovaná úprava reaguje na prijatie Ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu na základe ktorého sa vypovedá vojna a vyhlasuje vojnový stav. Uvedené ustanovenie je nadbytočné a preto sa zo zákona vypúšťa.

K bodu 13
            Vypúšťajú sa úlohy príslušných rezortov pri plnení úloh odborného zabezpečenia evakuácie ktoré súvisia s presunom kompetencií na orgány územnej samosprávy. Toto sa nevzťahuje na tie ústredné orgány štátnej správy, ktoré nepreniesli svoje kompetencie.

K bodu 14
	Ustanovenie reaguje na transformáciu vojenských záchranných útvarov a ich  následnú delimitáciu k Hasičskému a záchrannému zboru. Vypustením odseku 4 sa odstraňuje duplicita s ustanovením § 9 ods. 3 zákona.

K bodu 15
	Nadpis tretej hlavy sa upravuje vzhľadom na to, že v zákone bola upravená pôsobnosť samosprávneho kraja.

K bodu 16
Navrhovaná úprava znenia odseku sa dáva do súladu  so súčasným právnym stavom vzhľadom  na to, že Ministerstvo pre správu a privatizáciu národného majetku Slovenskej republiky bolo zrušené a stalo sa súčasťou Ministerstva hospodárstva Slovenskej republiky. 
	
K bodu 17
Navrhuje sa rozšíriť pôsobnosť krajských úradov o vykonávanie kontroly právnických osôb, fyzických osôb alebo obcí pri plnení  úloh na úseku civilnej ochrany. Podľa  doterajšieho stavu krajský úrad vykonáva  kontrolu iba na obvodnom úrade.
	
K bodu 18 a 24
Vzhľadom na pôsobnosť krajského úradu a obvodného úradu pri záchranných prácach sa ustanovuje právomoc prednostovi krajského úradu a obvodného úradu ukladať úlohy orgánom verejnej správy v ich územnej pôsobnosti. 
            
K bodu 19
Zmena  ustanovenia sa dáva do súladu so zákonom č. 515/2003 Z.z.. o krajských úradoch a obvodných úradoch, ktorým boli zrušené okresné úrady.

K bodu 20           
Upravuje sa pôsobnosť krajského úradu o povinnosť vykonať precvičenie vypracovaného plánu ochrany obyvateľstva s obvodnými úradmi, ako aj  vykonať cvičenia s právnickými osobami a fyzickými osobami. 

K bodu 21
Ustanovenie rozširuje pôsobnosť krajského úradu o riadenie, kontrolu a koordináciu hospodárenia s materiálom civilnej ochrany ktorá mu vyplýva z ustanovenia § 8 ods. 7 a 11 zákona č. 515/2003 Z. z. o krajských úradoch a obvodných úradoch na základe ktorého prevzal krajský úrad  správu hnuteľného majetku  od zrušených okresných úradov. V ustanovení sa ďalej upravuje  pôsobnosť krajského úradu na vykonávanie analýz a vyhodnocovanie opatrení, ktoré sú vykonávané na riešenie mimoriadnej udalosti, škody spôsobené mimoriadnou udalosťou a náklady vynaložené na vykonávanie záchranných prác.

K bodu 22
	Ide o legislatívnotechnickú úpravu formálneho charakteru.	

K bodu 23
	V súvislosti so zrušením legislatívnej skratky „podnikateľ“ sa upravujú súvisiace ustanovenia novým pojmom „fyzická osoba – podnikateľ“ 

K bodu 25
	Navrhovanou úpravou sa upravuje pôsobnosť obvodného úradu pri hospodárení s majetkom civilnej ochrany, a rozširuje sa mu pôsobnosť v oblasti zabezpečenia a vybavenia jednotiek civilnej ochrany vytvorených pre potreby obce.

K bodu 26
	Ustanovuje sa povinnosť obvodných úradov poskytovať náhradu za obmedzenie vlastníckeho práva podľa tohto zákona. Ďalšia nová pôsobnosť pre obvodné úrady sa dáva do súladu so zákonom  č. 261/2002 Z. z. o prevencii závažných priemyselných havárií a o zmene  a doplnení  niektorých zákonov a dáva možnosť obvodnému úradu  ovplyvňovať rozsah  dokumentácie plánov ochrany právnických osôb a podnikateľov, ktorí sa nachádzajú v územnom obvode obvodného úradu. V ustanovení sa ďalej upravuje  pôsobnosť obvodného úradu na vykonanie  analýzy a vyhodnocovanie  opatrení, ktoré sú vykonávané na riešenie mimoriadnej udalosti, škody spôsobené mimoriadnou udalosťou a náklady  vynaložené na vykonávanie záchranných prác.  

K bodu 27
Pri zrušení okresných úradov došlo pri prechode kompetencií na obvodné úrady k nesprávnemu určeniu nástupníckeho subjektu, ktorým sa stal na základe zákona č. 261/2002 Z. z. o prevencii závažných priemyselných havárií a o zmene a doplnení niektorých  zákonov v znení zákona č. 525/2003 Z. z. obvodný úrad životného prostredia. Vypustením slov „životného prostredia“ sa dáva do súladu s požadovaným stavom.

K bodu 28
Navrhovaná úprava ustanovenia precizuje pôvodné znenie vo vzťahu na novo prijaté všeobecne záväzné právne predpisy a precizuje samotný obsah ustanovenia.

K bodu 29
Navrhované zmeny v § 16 ods. 1 dávajú do súladu ustanovenia s predchádzajúcou zmenou právnej úpravy. V navrhovanom znení sa upravujú povinnosti právnických osôb a podnikateľov  a to hlavne pokiaľ ide o evakuáciu svojich zamestnancov a osôb prevzatých do starostlivosti ako aj pripravovať  cvičenia podľa plánov ochrany  v spolupráci s orgánmi štátnej správy. Právnické osoby a podnikatelia zabezpečujú výdaj materiálu civilnej ochrany pre jednotky civilnej ochrany ktoré si zriadili pre svoju potrebu, ako aj pre jednotky civilnej ochrany vytvorené pre potreby územia.Tieto povinnosti pre právnické osoby a podnikateľov  v zákone absentovali.. Ďalej sa im upravuje povinnosť precvičovať plán ochrany  najmenej raz za tri roky. 

K bodu 30
	Navrhované znenie presnejšie vymedzuje povinnosť vypracovania plánov ochrany  právnickými osobami a podnikateľmi v súlade s týmto zákonom a precizuje dané ustanovenie.
 
K bodu 31
	Prijatím zákona č. 364/2004 Z. z. o vodách a o zmene zákona č. 372/1990 Zb. o priestupkoch v znení neskorších predpisov, bol pojem  „vodohospodárske dielo“  nahradený pojmom „vodná stavba“. Navrhované znenie reaguje na novú právnu terminológiu.  

K bodu 32
	Ustanovenie upravuje pre právnické osoby a podnikateľov vlastniacich alebo prevádzkujúcich energetické, vodárenské, teplárenské alebo kanalizačné siete alebo zariadenia poskytnúť na požiadanie informácie na vypracovanie plánov ochrany obyvateľstva ako aj podieľať sa na ich vypracovaní a plnení. 

K bodu 33
	Vzhľadom na novo naformulovaný § 16 ods. 1, je potrebné vykonať legislatívnotechnickú úpravu aj v § 16 ods. 12. 	

K bodu  34
	Navrhovaná zmena ustanovenia § 17 novo určuje rozsah oprávnení fyzických osôb z hľadiska civilnej ochrany.  

K bodu 35
	Vzhľadom na prenesenie niektorých kompetencií zo štátnej správy na samosprávny kraj podľa zákona č. 515/2003 Z. z. o krajských úradoch a obvodných úradoch upravuje sa znenie daného ustanovenia.

K bodu 36
	Vstup na nehnuteľnosti sa rozširuje aj o umiestňovanie technických prostriedkov informačného systému civilnej ochrany, ktoré majú napomôcť efektívnejšiemu budovaniu varovacieho systému na území Slovenskej republiky. 

K bodu 37
	 Navrhovaná úprava spresňuje povinnosti vlastníkov alebo nájomcov nehnuteľností  vo vzťahu k osobám, ktoré vykonávajú  svoju právomoc  pri údržbe a  kontrole zariadení civilnej ochrany a technických prostriedkov informačného systému civilnej ochrany. 

K bodu 38
	Na základe prijatia zákona č. 461/2003 Z. z. o sociálnom poistení a zmene a doplnení Zákonníka práce sa s uvedeného ustanovenia vypúšťajú slová „pracovnoprávnych“ a nahrádzajú sa slovami „osobitných“ a to z dôvodu, že zo Zákonníka práce bolo vypustené ustanovenie o jednorazovom odškodnení úrazov a bolo zaradené do zákona o sociálnom poistení.

K bodu 39
	Navrhovaným ustanovením sa zaplňuje absencia v zákone možného zneužitia zariadení alebo prostriedkov informačného systému civilnej ochrany a zároveň stanovuje výšku možnej sankcie.

K bodu 40
	Ide o legislatívnu zmenu v nadväznosti na doplnenie odseku 2 do § 31.

K bodu 41
V súčasnom znení zákona absentuje  vymedzenie priestupku, ktorého sa dopustí ten, kto zneužije alebo poškodí zariadenia alebo prostriedky informačného systému civilnej ochrany. Navrhované znenie odstraňuje tento nedostatok.
K bodu 42
	Navrhovaná úprava zmeny názvu vyhlášky si vyžiadala prax vzhľadom na rozsah a obsah úpravy vyhlášky, ako aj prijatie nových všeobecne záväzných právnych predpisov.

K bodu 43
	Vzhľadom na to, že samotné lokalizačné a likvidačné práce sa nevykonávajú samostatne alebo v kombinácii s inými prácami sa navrhuje tieto činnosti vypustiť.

K čl. II
Vzhľadom na počet noviel zákona sa navrhuje splnomocniť predsedu Národnej rady Slovenskej republiky na vyhlásenie úplného znenia  zákona v Zbierke zákonov Slovenskej republiky.

K čl. III
Účinnosť zákona sa navrhuje dňom 1. januára 2006.